Šiliškių lobis
Šiliškių lobis – monetų lobis, rastas 1965 m. rugsėjo 30 d. Šiliškių kaime, Akmenės rajone. Savo sklype kasdama bulves, molinį puodą su monetomis aptiko J. Grybauskienė. Lobį iš jos paėmė Papilės mokytoja, kraštotyrininkų būrelio vadovė Genovaitė Putinaitė su mokiniais. Manoma, kad lobis užkastas XVIII a. pradžioje; apie tai sprendžiama iš to, kad vėlyviausia moneta nukaldinta 1716 m. Lobio vietoje J. Grybauskienė dar aptiko 2 monetas ir molio šukių. 1965 m. gruodžio 25 d. tuometiniam Lietuvos TSR istorijos ir etnografijos muziejui mokytoja iš viso perdavė 694 monetas. Monetas išsamiai aprašė Eugenijus Ivanauskas knygoje „Lietuvos pinigų lobiai”.